Astfel, în 2023, numărul execuţiilor în lume a atins cel mai înalt nivel de după 2015, determinat de o creştere semnificativă în Iran, a transmis organizația pentru drepturile omului cu sediul la Londra.
De asemenea, numărul condamnărilor la moarte a crescut în 2023 cu 20% față de anul precedent, totalizând 2.428.
Potrivit Amnesty, cele cinci ţări cu cele mai multe execuţii în 2023 sunt China, unde ele sunt estimate la câteva mii, Iran, Arabia Saudită, Somalia şi Statele Unite.
Numai în Iran au fost executate 853 de persoane în 2023, cu aproape 50% mai mult decât în 2022.
„Autorităţile iraniene au arătat un dispreţ total faţă de viaţa umană”, a subliniat secretarul general al Amnesty International, Agnes Callamard.
Aceasta a remarcat o înmulţire a execuţiilor pentru infracţiuni legate de droguri, cu un „efect discriminatoriu” asupra unor comunităţi.
În ciuda acestei creşteri în 2023, concentrată în special în Orientul Mijlociu, „ţările care continuă să efectueze execuţii sunt din ce în ce mai izolate”, a subliniat Agnes Callamard.
Nu s-au înregistrat execuții în Belarus, Japonia sau Myanmar
Numărul lor s-a redus la şaisprezece anul trecut, scăzând la un nivel fără precedent. Nu au fost înregistrate execuţii în Belarus, Japonia, Myanmar sau Sudanul de Sud, spre deosebire de 2022.
În Asia, Pakistanul a abrogat pedeapsa cu moartea pentru infracţiunile legate de droguri, în timp ce Malaezia a abolit pedeapsa automată cu moartea pentru anumite infracţiuni.
În schimb, Africa Subsahariană este una dintre regiunile în care numărul condamnărilor la moarte a crescut cu 66%, la 494 în 2023. Execuţiile, toate în Somalia, s-au triplat, ajungând la 38.
În Statele Unite, unde au avut loc 24 de execuţii, mai multe state au un „angajament neclintit faţă de pedeapsa cu moartea”, şi-a exprimat regretul Callamard, care a denunţat metoda asfixierii prin azot practicată în Alabama.
Execuţii suspecte din China, Coreea de Nord sau Vietnam nu au fost numărate în raportul Amnesty, organizaţia văzând în secretomania din jurul acestor cifre dorinţa de a insufla „frică”.
FOTO: Hepta